D. Jarjabek, poslanec: (2003-09-23):
Kolegovia, kolegyne, dámy a páni, nemôžem zatajiť, že po prvom prelistovaní návrhu Zmluvy zakladajúcej Ústavu pre Európu, ako znie oficiálny názov tohto úctyhodne hrubého dokumentu, som mal veľmi rozpačité pocity. Nebol som si chvíľu istý, či nedošlo k nejakému omylu a či do môjho materiálu omylom kdesi v rozmnožovni nepovkladali dajaké zvyšky z iných materiálov. Keď som si návrh textu nanovo čítal, bolo mi jasné už, že k omylu nedošlo. To, čo ma zneistelo, možno označiť za problém štylisticko-kompozičný. Jednoducho mi nie je po vôli, že v susedstve vznešených zásad napr. „vedomí si toho, že Európa je kontinentom, ktorý je nositeľom civilizácie, že aj obyvatelia postupne rozvíjali hodnoty, ktoré sú základom humanizmu, rovnosti ľudí, slobody a úcty k rozumu“ nájdeme prízemne úradnícke predpisy ako napr. v článku III-134 oddielu 7, kde sa určuje, že európske zákony budú definovať podmienky „za ktorých môžu dopravcovia, ktorí nemajú sídlo v členskom štáte, prevádzkovať dopravné služby v jednom alebo vo viacerých členských štátoch“. Chápem, že európske reprezentácie a administratíva stihli v uplynulých rokoch prijať nesmierne množstvo predpisov, v ktorých sa už iba ťažko orientujú aj samotní euroúradníci, a teda nastal čas, keď v tejto predpisovej húštine treba urobiť trochu poriadok. Otázne ale je, či práve ústava je tou „perinou“, pod ktorú treba vopchať iste potrebné a dôležité, ale v konečnom dôsledku iba parciálne a organizačno-prevádzkové kontrolné predpisy. Možno by bolo naozaj racionálnejšie vypočuť hlasy, ktoré navrhovali a aj dnes navrhujú, aby sme Európsku ústavu vnímali ako súbor etických, spoločenských a právnych princípov, ktoré sa zaväzujeme rešpektovať a potom sústredili do samotného cestovného poriadku odkazy na princípy a zásady, ktoré sa členské štáty dohodli dodržiavať v oblasti priemyslu, dopravy, ekonomiky, rybolovu, služieb a ďalších čiastkových okruhov. Toľko na úvod. Prirodzene, sústredil som sa na oblasť, v ktorej pôsobím, teda ako bude podľa návrhu ústavnej zmluvy fungovať v Európe kultúra. Europredstava sa vtesnala na jedinú stránku. A tým, ktorí sa tejto problematike veľmi nevenujú, sa iste zdá, že kultúra je šťastný rezort, pretože opatrenia Európskej únie sú vo sfére kultúry iba doplňujúce a podporné. Teda do kultúrnych politík štátom združeným v Európskej únii nik nebude vstupovať, iba tam, kde je to nad sily národného štátu, vypomôže príslušným opatrením Európska únia. Keď sa však nad znením článku III-181 lepšie zamyslíme, mala by nám všetkým padnúť „sánka“. Štát sa totižto podpisom tohto návrhu ústavnej zmluvy napr. zaviaže „zlepšovať vedomosti a šírenie kultúry a histórie európskych národov“. Lenže my sme dodnes neboli schopní zmapovať si svoje vlastné dejiny, napísať skutočne fundované dejiny nášho štátu z našich vlastných pozícií. Ako chceme plniť úlohu Európskej únie a poskytovať občanom možnosti študovať kultúru a dejiny ostatných európskych štátov, ak to nie sme spôsobilí urobiť na tom maličkom teritóriu, ktoré by sme mali poznať najlepšie? Viem, že je svojím spôsobom pohodlnejšie oprieť sa o rešpektovanie autority a recyklovať výklady dejín, ktoré sa u nás už udomácnili, ale to sú dejiny Slovákov očami českých, maďarských či nemeckých dejepiscov, nie dejiny Slovenska a Európy z pohľadu Slovákov a Európanov. A tak sa musím v tomto okamihu, keď hovoríme o dokumente, ktorý sa koncom tohto alebo začiatkom budúceho roka zaviažeme rešpektovať, pýtať, či sú v rozpočte Slovenskej republiky na rok 2004 vyčlenené zdroje, ktoré našim odborníkom, vedcom v Slovenskej akadémii vied, na vysokých školách, v inštitúciách s celoslovenskou i regionálnou pôsobnosťou umožnia v krátkom čase masívne skúmať históriu a kultúru Slovákov a u nás žijúcich národností, šíriť poznatky knižne či s využitím možností audiovizuálnych nosičov. Ods. 2 písm. b) tohto článku nás ako Európanov zaväzuje starať sa o kultúrne dedičstvo európskeho významu. Tým však súčasne hovorí, že každý štát má právo a povinnosť sa starať o kultúrne dedičstvo národného a regionálneho významu. Už som na tomto mieste neraz hovoril o tom, že stav, nebojme sa to pomenovať pravým menom, zúfalý a kritický stav našich pamiatok, a je úplne jedno, či sa budeme zhovárať o rozsiahlych hradoch a hradiskách alebo o kronikách našich miest a obcí, potrebuje razantné riešenie. Dámy a páni, to, že spadne kus stredovekého opevnenia na jednom hrade, môže byť náhoda a dôsledok fušeriny stavbárov pri rekonštrukcii. To, že nám padajú ako hnilé hrušky kaštiele a kúrie, aby na ich miestach bleskovo vyrástli rezidencie kapitánov našich sprivatizovaných firiem, však už náhoda nie je. Európania, ktorí sa zatúlali na Spiš, spievajú ódy na tamojšiu gotiku, eurotrampi, ktorí odbočili z magistrál a objavili zákutia Gemera, Liptova, horného Ponitria, Vihorlatu a mnohých ďalších lokalít, ktoré skrývajú v prirodzenom stave poklady, v Európe už len vystavované v múzeách, tí všetci iba nechápavo krútia hlavou, čo všetko si u nás môžete bez trestu odniesť na pamiatku. Takže opäť otázky znejú: Ako návrh verejných rozpočtov na rok 2004 a strednodobý plán riešia tento problém? Koľko prostriedkov uvoľňuje vláda na dobrý a užitočný projekt Obnovme si svoj dom? A prosím vás, neprítomný pán minister financií, odpovedajte mi na ne v miliardách, a nie v miliónoch, veď už pred šiestimi rokmi vyčíslil minister kultúry dlh voči slovenským pamiatkam na astronomických 100 mld. korún. Návrh Európskej ústavy hovorí o tom,  že Európska únia bude doplnkovo, nuž dobre, doplnkov, podporovať aj oblasť umeleckej a literárnej tvorby vrátane tvorby v audiovizuálnom odvetví. V projektoch koncipovaných na báze medzinárodnej spolupráce ide teda o umeleckú, literárnu a audiovizuálnu tvorbu. Čiastočne sa bude o ňu starať Európska únia, ale tie základné, teda drvivo-väčšinové aktivity zostávajú v pôsobnosti členských štátov, a tak sa musím zasa nepríjemne pýtať: Je to súčasť našej duchovnej a materiálnej prípravy na eurocestu, že dnes naše umelecké inštitúcie aj tie reprezentačné a celoštátne zápasia o holú existenciu? O nejakom rozvoji tu ani nehovorím. Sme pripravení nielen brať, ale aj dávať Európe talent našich umelcov v medzinárodných projektoch, ak im nie sme schopní zabezpečiť nielen primeraný, ale už ani elementárny priestor na sebarealizáciu doma? Akú hodnotu bude mať slávnostný podpis takéhoto záväzku, ak súčasne zmiznú do nenávratna také kultúrne a umelecké veličiny ako dramatické vysielanie Slovenskej televízie, pôvodná rozhlasová hra pre mládež alebo dokonca niektoré hudobné žánre, ako sme už o tom niekoľkokrát hovorili? Aj to je súčasť našej prípravy na presadenie sa Slovenska v Európskej únii, a nie tá najdrahšia. Dámy a páni, milí kolegovia, hoci hovoríme bez primeranej prípravy a skôr improvizovane, hovoríme tu dnes o dokumente nesmierne vážnom. Ak tento návrh textu vlády členských štátov Európskej únie podľa plánu v decembri či v januári odsúhlasia a prijmú, bude v čase nášho vstupu základným kameňom konštrukcie novej Európy. Bude to teda konštrukcia, ktorá bude aj našou, ba v zmysle dohôd, ktoré sme v tomto sneme akceptovali, bude mať prednosť pred našou vlastnou ústavou. Naliehavo vás teda všetkých prosím a vyzývam, nedajme si vládou vnútiť interpretáciu návrhu Zmluvy zakladajúcej Ústavu pre Európu ako v podstate formálneho dokumentu, za ktorý treba iba otrávene zdvihnúť ruku, pretože aj tak si Nemci, Francúzi, Španieli a Angličania urobia, čo budú chcieť. O podmienke rybolovu sa skutočne my škriepiť nemusíme, ale o charakter budúcej Európy áno. No predovšetkým ak chceme byť platným a uznávaným členským štátom Európskej únie, musí tento štát plniť nielen formálne kritériá vstupu, ale zodpovedne spravovať veci verejné, ktoré zostávajú v jeho pôsobnosti. Ako som označil, v oblasti kultúry, kultúrneho dedičstva, audiovizuálnej tvorby a umenia musíme mať vážne pochybnosti o pripravenosti tohto štátu správať sa európsky. A správať sa európsky pre mňa osobne znamená predovšetkým správať sa zodpovedne a čestne. A keď spomínam slovo čestne, tak v prvom rade by sme mali byť čestní sami k sebe o to viac, ak chceme prijať takýto závažný dokument. Ďakujem za pozornosť.